Пра лёс і працу яшчэ адной знакамітай зямлячкі, вядомага ўрача, вучонага і проста цікавай жанчыны расказала прысутным ганаровы госць сустрэчы — дырэктар Гомельскага гісторыка-краязнаўчага музея Кацярына Варабей. Яна захапіла ўвагу аўдыторыі расказам пра Кацярыну Вішнеўскую, ураджэнку Старой Беліцы, дэманстравала архіўныя фотаздымкі і цытавала некаторыя яе лісты. Галоўнае, чым знакамітая гэтая жанчына, — распрацоўка важнай тэмы ў медыцыне — анкагінекалогіі. Кацярына Вішнеўская, доктар навук, аўтар соцень артыкулаў і больш дзесяці кніг, якая “вырасціла” нямала кандыдатаў і прафесараў, была практыкуючым хірургам, правяла больш за 1,4 тысячы аперацый.